I dag går forældre i flere end 30 byer på gaden for at kræve bedre forhold for deres børn i landets daginstitutioner. Både forældre og pædagoger siger fra over for dårlige normeringer, som de mener er skyld i pressede hverdage for børn og pædagoger med mere brandslukning end omsorg.

Vi bringer her et udvalg af de mere end 60 beretninger, vi den seneste uge har modtaget på Politikens debatredaktion:

Jeg blev ofte nervøs for børnenes sikkerhed. En dag var jeg alene med vuggestuens 11 børn i en times tid. Da et barn havde afføring i bleen, gik jeg ud for at skifte. Imens kunne jeg se de resterende 10 børn på stuen igennem glasruden mellem stue og badeværelse.